Nos frater Yvo, miseratione divina Cluniacensis ecclesie minister humilis, notum facimus universis presentes litteras inspecturis, quod bone memorie Johannes, archiepiscopus Viennensis, venerabiles et carissimi fratres nostri, Bertrandus abbas Moysiacensis, Stephanus prior domus nostre de Sancta Margarita in Campania et vir discretus Yvo de Bassiaco, Eduensis, Vergeacensis canonicus, multam ad ecclesiam nostram Cluniacensem devotionem habentes ac pie singuli eorum considerantes et volentes quod suum singulis annis in ipsa Cluniacensi ecclesia anniversarium celebretur, tam nobis quam bone memorie Aymoni, Cluniacensi abbati predecessori nostro, quasdam pecunie quantitates tradiderunt et deliberaverunt in bona pecunia numerata, videlicet dictus archiepiscopus Viennensis quadraginta libras Viennensium, prefatus abbas Moysiacensis centum libras Turonensium et prenominatus canonicus centum libras Turonensium pro annuis redditus pictantie conventus assidendis et etiam assignandis ac diebus quibus cujuslibet prenominatorum anniversarium in dicta Cluniacensi ecclesia annis singulis celebrabitur, totaliter in hujusmodi pictanciam convertendis. Nos igitur ratione hujusmodi pecunie quantitatum in utilitatibus dicte Cluniacensis ecclesie totaliter conversarum, secundum quod ordinatum et conventum est pro singulis prenominatorum anniversariis in dicta Cluniacensi ecclesia annis singulis celebrandis, scilicet pro dicti archiepiscopi decem libras Viennensium, pro prefati abbatis Moysiacensis centum solidos Turronensium, pro memorati prioris de Sancta Marguareta decem libras Turronensium et pro prenominati canonici centum solidos Turronensium annui redditus in pictancia dicti conventus, secundum quod premissum est, convertendis, super fructibus, redditibus et exitibus decanatus nostri de Poilleio in Foresio, predicti conventibus Cluniacensis pictancie perpetuo assignamus et etiam assidemus, centum fore conveniemus attendentes quod pro pictancia singulis annis habenda in festo beati Hugonis, qui ecclesie Cluniacensis et totius ordinis possessiones et jura multipliciter ampliavit, annui redditus dicto conventui assignentur, nos pro ipsa pictancia in dicto festo, ut premissum est, habenda, decem libras Turronensium ac pro nostro anniversario in dicta Cluniacensi ecclesia annis singulis die obitus nostri celebrando, viginti libras Turronensium annui redditus super ipsis fructibus, redditibus et exitibus dicti decanatus de Poilleio similiter assidemus et etiam assignamus. Ita tamen, quod super aliis redditibus a nobis, favente Altissimo, acquirendis predictas viginti libras Turronensium pro nostro anniversario, ut dictum est, celebrando nobis liceat assidere et assignare, quibus competenter assignatis, assignatio de eis super redditibus decanatus de Poilliaco (sic) facta penitus vacua sit et inanis. In quorum omnium testimonium presentes litteras sigillo nostro fecimus sigillari. Datum Cluniaci, IIII nonas augusti, anno Domini millesimo ducentesimo LXXº nono.